Στο 16,5% διαμορφώθηκε το ποσοστό της ανεργίας στη χώρα το Νοέμβριο πέρυσι, μειωμένο κατά 2,1 μονάδες από το 18,6% το Νοέμβριο 2018 και οριακά χαμηλότερο από το 16,6% τον περασμένο Οκτώβριο.

ADVERTISING

Σύμφωνα με την έρευνα εργατικού δυναμικού της ΕΛΣΤΑΤ, οι άνεργοι ανήλθαν σε 772.614 άτομα και ο αριθμός τους μειώθηκε κατά 104.254 άτομα σε σχέση με τον Νοέμβριο 2018 (μείωση 11,9%) και κατά 8.701 άτομα σε σχέση με τον Οκτώβριο 2019 (μείωση 1,1%).

Το σύνολο των απασχολουμένων εκτιμάται ότι ανήλθε σε 3.910.499 άτομα και αυξήθηκε κατά 76.463 άτομα σε σχέση με τον Νοέμβριο 2018 (αύξηση 2%), αλλά μειώθηκε κατά 6.990 άτομα σε σχέση με τον Οκτώβριο 2019 (μείωση 0,2%).

Οι οικονομικά μη ενεργοί (τα άτομα που δεν εργάζονται ούτε αναζητούν εργασία) ανήλθαν σε 3.230.427 άτομα και μειώθηκαν κατά 18.648 άτομα σε σχέση με τον Νοέμβριο 2018 (μείωση 0,6%), αλλά αυξήθηκαν κατά 11.835 άτομα σε σχέση με τον Οκτώβριο 2019 (αύξηση 0,4%).

Στις γυναίκες, το ποσοστό ανεργίας (20% τον Νοέμβριο 2019 από 23,9% τον Νοέμβριο 2018) παραμένει σημαντικά υψηλότερο από εκείνο στους άνδρες (13,7% από 14,4%).

Ηλικιακά, τα υψηλότερα ποσοστά καταγράφονται στις ομάδες 15- 24 ετών (36,1% τον Νοέμβριο 2019 από 39,7% τον Νοέμβριο 2018) και 25- 34 ετών (22,6% από 23,9%). Ακολουθούν οι ηλικίες, 35- 44 ετών (14,3% από 16,6%), 45- 54 ετών (13,1% από 15,3%), 55- 64 ετών (12,2% από 14,1%) και 65- 74 ετών (10% από 11,8%).

Σε επίπεδο αποκεντρωμένων διοικήσεων της χώρας, στις τρεις πρώτες θέσεις βρίσκονται η Ήπειρος- Δυτική Μακεδονία (19,7% τον Νοέμβριο 2019 από 21,2% τον Νοέμβριο 2018), η Μακεδονία- Θράκη (18,7% από 19,3%) και η Θεσσαλία- Στερεά Ελλάδα (17,4% από 17,9%) με το Αιγαίο (17,4% από 19,7%). Ακολουθούν, η Πελοπόννησος- Δυτική Ελλάδα- Ιόνιοι Νήσοι (16,6% από 18,4%), η Αττική (15,3% από 19%) και η Κρήτη (12,7% από 14,3%).